khistorydata/jeongjo-sjw-relations huggingface dataset:
정조 22년 · 목
宣惠廳堂上鄭民始啓言諸道災總姑未及磨勘而大體此昨年又當減縮矣本廳及均廳經用酌量磨鍊雖有若干留意者而不足者猶當爲數萬石廟堂爲戶惠廳經費兩西穀物將欲仰請區劃云許多穀物轉運之際爲弊多端惠廳則以關西大米一萬石直爲劃給則勿爲船運與道伯相議以爲換米取用之意議于大臣則大臣亦以爲便好云矣予曰大臣之意何如左議政李秉模曰關西穀之往復該道留意以置者蓋爲度支經費而惠廳度支經費則一也若不船運而有換作之道則誠爲便順矣從之
정조 22년 · 강
飭諸道結錢漁鹽船稅上納愆期之弊
정조 22년 · 목
宣惠廳堂上鄭民始啓言結錢漁鹽船稅自有上納期限而愆期遲滯之弊愈往愈甚至於今年已及十月而未納尙多事極駭然而災年守令有難一竝論罪不飭之道臣爲先推考使之各別申飭從速畢納後復如此則當該守令從重論勘之意請出擧條申飭從之
정조 22년 · 강
命前判敦寧李敏輔姑付加設知中樞待窠陞付
정조 22년 · 목
兵曹判書李時秀啓言前判敦寧李敏輔當付知中樞而日前政事時知中樞作闕望筒未得受點何以爲之乎敎以姑爲加設待窠陞付
정조 22년 · 강
命承旨李翼晉施以不敍之典韓晚裕李肇源李文會鄭東觀罷職尋命東觀以遞差捧傳旨
정조 22년 · 목
刑曹判書朴宗甲啓言日前忠淸道尤甚邑徒流罪人別單書入時本曹擧行不能審愼至有聽傳敎郞廳拿處之命誠不勝惶恐而第其時曹郞元無聽傳敎之事不得已以該色郞韓復衍現告就理此莫非曹吏院隸之所爲曹吏已爲嚴處而院隸則自臣曹無懲治之道故敢此仰達敎以年前嚴飭何如而奸弊復出近來政院事豈不悶然乎況初不入來之該郞勒捧現告尤屬壅蔽之一端當該承旨施以不敍之典其時在院承旨竝罷職○因晚裕等罷職傳旨敎以其中鄭東觀連爲校正之役在院時甚罕以遞差捧傳旨仍令該曹口傳付軍職
정조 22년 · 강
命御營廳明年上番嶺南鄕軍依近例推移退限
정조 22년 · 목
御營大將李漢豊啓言明年臣營上番嶺南鄕軍待本道分等狀啓之上來更爲稟定事伏承下敎矣分等狀啓今已上來敢此仰達敎以依近例推移退限漢豊曰其中尤甚邑軍兵當爲限麥秋退限請自正二月當九十月當推移進退磨鍊分排後預先知委於該道每當終朔依例徵召從之
정조 22년 · 강
以李晚秀宋銓李庚運爲承旨竝前望也
정조 22년 · 강
命兵曹參知李翊模拿處佐郞南惠寬先汰後拿判書李時秀越俸一等注書柳台佐幾沿定配尋命翊模以遞差捧傳旨
정조 22년 · 목
敎曰令日刑判筵奏之後政院事尤爲駭惡不能禁戢之當該入直堂上拿問處之郞廳先汰後拿近來閽禁不飭以致院隸之犯禁者責在本兵判堂越俸一等專由於實注書之無形而然當該實注書畿沿定配以懲小官不畏法者之戒○敎曰兵曹參知聞是差祭拿處置之以遞差捧傳旨令該曹口傳付軍職
정조 22년 · 강
江原監司洪仁浩疏辭藩任賜例批
정조 22년 · 강
命戶堂進詣敬陵昌陵及黔巖奉揭御製懸板
정조 22년 · 목
敎曰敬陵昌陵御製懸板黔巖御製懸板聞已畢刻明日令戶曹堂上進詣懸揭以來事分付
정조 22년 · 강
命戶堂明日奉命時遍審翼陵植木形止回奏
정조 22년 · 목
京畿監司李在學狀啓以爲卽接翼陵令洪夏正參奉李義耆所報則本陵補土去月初十日更爲始役以空石堅排覆以莎土十八日畢役植木則自補土畢役日仍卽始役自主脈及靑龍白虎以至今夏補築處而稠密播種所植松雜木合爲五萬四千七百餘株役軍則陵軍七十名山直三十名及守國寺僧自願赴役者二十三名排日使用去月二十八日畢役云故發遣臣營褊裨看審則補土未盡處已皆完築植木頗爲稠密敎以秋植果若春植之易爲着根乎來春更當考其勤慢而明日戶堂奉命時爲先遍審形止回奏
정조 22년 · 강
命全羅監司李得臣狀啓還下送飭雜後條毋令一夫受弊
정조 22년 · 목
得臣以民庫營卜定寺奴婢等蘇捄之方擧行形止馳啓敎以似此前例板狀啓不欲酬應實效之及民不係於袛受狀啓此狀啓還下送更以雜役條一事一夫受弊或有登徹雖於年久之後罪在時道伯如欲復登前陛使之自量措處
정조 22년 · 강
命總戎使姑勿出代壯勇大將兼察
정조 22년 · 목
以總戎使望筒敎以姑勿出代其間壯勇大將兼察牌招聽傳敎
정조 22년 · 강
壯勇營以善騎將李鴻德柳葉箭十巡更試十六矢得中啓
정조 22년 · 강
遣承旨詣太廟奉審摘奸
정조 22년 · 강
召見來待諸臣于重熙堂
정조 22년 · 강
以任嵂爲統制使備薦也
정조 22년 · 목
以金祖淳爲吏曹參議趙宗鉉爲判敦寧金翊休爲工曹判書申大謙爲訓鍊都正
정조 22년 · 강
以崔東岳爲禁軍別將
정조 22년 · 목
禁軍別將望筒以申應周首擬以入敎以已經都監中軍人更爲擬入
정조 22년 · 목
金啓溫李弘謙柳遠鳴薦李允謙金熙洛薦
정조 22년 · 강
命注書被薦人金啓溫蕩滌敍用
정조 22년 · 목
政院啓言注書有闕之代被薦人金啓溫李弘謙李允謙薦狀依例成送吏曹又啓言注書薦狀當爲成送吏曹而被薦人金啓溫方在奪告身中何以爲之乎敎以蕩滌敍用
정조 22년 · 강
命巡將白東遠過齋後嚴棍
정조 22년 · 목
兵曹啓言夜禁申飭何等嚴重而去夜政院使令金振煥被捉於二所巡將不爲治罪無端放送事極可駭請當該巡將白東遠令該府拿問嚴勘敎以過齋後嚴棍捧招草記
정조 22년 · 강
命犯夜院隸金振煥嚴囚刑曹
정조 22년 · 강
罷承旨宋銓李庚運職
정조 22년 · 목
敎曰何時下敎尙不知入武承宣外在院承旨罷職近來武承旨太猥屑現告則自當事務則工謀有若處義然者寧有如許貌樣乎所當別樣處分姑不爲之此後嚴飭
정조 22년 · 강
命院隸孫守雄等過齋後嚴刑取招御營大將李漢豐記過右捕將趙心泰重推尋命漢豊記過分揀越俸一等
정조 22년 · 목
刑曹啓言依下敎政院使令孫守雄着枷嚴囚敎以卿之筵奏之後處分何如則未踰數時又敢泥醉橫竹扶腋入闕門而門將何足責兵曹亦不禁以此嚴飭之後昨夜又有犯夜之隸紀綱所在痛惡莫甚與囚禁之隸同爲嚴囚過齋後嚴刑取招監軍執捉之事巡邏營門闔眼當該將臣記過使之待命該營待後試射殿座時令訓局拿待處分間都提擧總察該邊捕將爲先從重推考○敎曰御將雖有記過待令之命而近來最爲守法合有分揀爲先越俸一等以爲三令五申之道而此後使之各別着念
정조 22년 · 강
以柳焵兪漢寧李祉永爲承旨竝前望也仍命漢寧敍用
정조 22년 · 목
政院以漢寧方在罷散中啓稟敎以敍用
정조 22년 · 강
命典獄參奉金思翊令該府嚴囚尋命遠配
정조 22년 · 목
敎以紀綱不可以微事而忽之司寇之長朝筵出擧條名以院隸者午犯夜犯之罪無異故犯使之嚴囚則身爲獄官敢用奸計該官爲先分付該府具格嚴囚坐起時刑推得情以聞○敎曰是慶恩家從曾孫云旣非不可擧論之事則有何屈法之可論乎金思翊特爲遠配今夜內發送事分付該府
정조 22년 · 강
配注書柳台佐于通津府前注書金孝建于豊德府
정조 22년 · 목
敎以當該注書亦施畿沿定配之典院隸孫守雄卽孝建爲注書時所差定者故有是命
정조 22년 · 강
放寶城郡定配罪人李亨源
정조 22년 · 목
全羅監司李得臣以寶城郡定配罪人李亨源遭母喪依法典給暇事馳啓敎以與初試科場有間放送
정조 22년 · 목
兵曹啓言觀此江原監司金履翼啓本則道內勸武軍官及別武士都試時觀武軍官元永麟居首選武軍官都試時選武軍官崔昌極居首宋啓宅之次馬兵都試時馬兵金道喆居首金鳳郁之次云矣居首元永麒崔昌極金道喆似當依法典直赴殿試之次宋啓宅金鳳郁亦當直赴會試而係干恩典請上裁從之
정조 22년 · 목
諭善尹得孚人見如儀僚屬鄭東觀檢校直提學李晚秀隨入講說見講學廳日記
정조 22년 · 강
命大祝徐有沂施以講罷之典監察韓德增拿處
정조 22년 · 목
掌令尹寅基啓言廟享事體至爲嚴重享官如有失儀之事則爲臺監者所當糾正而今番宗廟朔享時大祝於讀祝之時有所差誤大爲欠敬而祭監監察矇然不察無一言呈課溺職莫甚請當該大祝施以譴罷之典監察韓德增拿問處之允之
정조 22년 · 강
右議政沈換之再疏乞免賜批
정조 22년 · 목
疏略曰臣幸逢嘉會思效丹忱者惟在乎尊聖德而明聖志矣雖然亂賊之餘窟未破而群惑尙滋則尺霧謂可以障天地之大而臣無與於掃盪之功矣義理之本源已㫼而衆訛胥囂則點氛謂可以翳日月之高而臣未效於滌除之力矣殿下則哲之明奚所取於衰蹇之一賤臣而有此非常之擧措也臣之前疏有云整國綱而服民志蓋不出乎朝廷之處置得宜而聖諭首拈此四箇字褒許而敷示之夫然則朝廷處置之大者莫如擇立輔相而今以朝望之所不叶輿情之所不圖者卒然擧而冠之百僚之上則其於巷議街議而貽四方之傳笑何哉若夫尊聖德於堯舜明聖志於日月卽臣拚死之所執者則進或廁於衿紳退或處於邱壑臣身苟存則臣心不渝儻於乞骸之年粗保咫尺之守永圖涓埃之報則於分亦已足矣伏乞亟收新命批以夜行攝享於太室出宿齋所坐燭屢跋仰念祖宗盛際後㐅在廷涵育元元風流篤厚協寧寬舒以詒我萬億年旡彊而永惟光前裕後之圖心竊有蘄於鼎軸承佐之地矣際見卿巽牘又至江湖軒墀若與面談卿之甌卜已有月非不知日事敦勉而以卿持重也姑且遲遲蓋亦優游不迫之義卿庶幾亮之前批且蓋予意卿須卽日肅命丕闡對颺之方庸副朝野之望仍命遣史官傳諭
정조 22년 · 강
遞承旨蔡弘遠李祉永
정조 22년 · 목
因違召罷職傳旨敎以許遞
정조 22년 · 강
配金思翊于昌城府仍命草記遞滯之中官嚴治
정조 22년 · 목
因發配草記敎以此草記遲滯之中官令內侍府各別嚴治
정조 22년 · 강
遞承旨李晚秀以金啓洛李翊模朴基正爲承旨竝前望也
정조 22년 · 강
命廣州府災結依狀請加劃被災偏酷之戶還穀分數代捧
정조 22년 · 목
備局啓言卽見廣州留守洪檍災實分等狀啓則以爲本府今年檣事終歸宂農二十一面內上道七面爲稍實中道九面及下道五面次之而下道之二面中道之四面未免災歲之尤甚其中被災偏酷之面里至貧無依之民戶略加精抄量宜分等許令以相當穀準折代捧至於執災則代播爲五十九結二十一負未付爲十九負三十九負四束晚移中全不掛鎌爲一百十七結七十五負九束流來舊覆沙爲二十八結七十六負九束都合爲二百二十五結十三負二束地部劃下三十結外不足災一百九十五結十三負二束特許加劃事竝請令廟堂稟處矣代捧事本府餉穀此他嚴重有難許施而所請者只是被災偏酷之面里至貧無依之民戶則數似無多自三分一至四分一許令分數準折代捧待明秋還作本色而皮唐米唐切勿擧論災結事本府畓總爲八百五十餘結加請一百九十五結十三負二束不至太濫依所請加劃流來舊覆沙名色所當査起補頉而無難擧論極爲未安該守臣從重推考前此畿營加請災結之啓亦以舊頉爲言屬之謬例一向任置則陳無可査之時頉無可充之道此後此等之弊無論某道請各別嚴飭允之敎以舊初不名色之自古獨於畿甸狀啓直書登聞雖以故重臣沈鏽之鍊熟本道事務此等處各遵其道之例未當釐正廣州亦必用畿甸之例而然守臣勿推此後該道狀啓亦爲仍舊貫
정조 22년 · 강
重推平安監司閔鍾顯命狀請田災勿施畓災劃給
정조 22년 · 목
備局啓言卽見平安監司閔鍾顯狀啓則以爲道內今年穡事諸邑俱不無災傷而价川等十八邑旱田水田災總合爲六百四十一結七十九負一束戶曹年分事目中本道實結以丁酉元總比準磨勘而道內昨年實結爲八萬四千三百五十九結十七負六束較諸丁酉元總則餘結只爲一結五十四負二束其所不足爲六百四十結二十四負九束在前如此之時災結加請亦多已例請令廟堂稟旨分付矣本道帳付雖曰田多畓少在前比總外不足災結請得之時元無各邑田畓災後錄傡擧之例辛亥一有其例而其時田農到處告歉因年分事目判付依抄戶例擧行者則不可援用該道臣姑先從重推考田災勿施畓災二百八十三結十八負一束劃給請使之均俵允之
정조 22년 · 강
命松都都試居首入直赴殿試沒技人加資
정조 22년 · 목
兵曹啓言觀此開城留守李勉兢啓本則今秋等都試時選武軍官閑良崔亨履出身洪世柱片箭沒技閑良崔衡玉金麗赫騎蒭沒技秦得秋各技優等居首閑良秦得秋沒技閑良崔亨履崔衡玉金麗赫似當直赴殿試沒技出身洪世柱施以加資而係干恩典請上裁從之
정조 22년 · 강
承旨柳焵陳疏賜批仍遞本職
정조 22년 · 목
疏略曰臣以年前待罪東萊時殺獄事方入於道啓論勘中揆以情勢實無知申承膺之路乞許鐫削批以査啓回下之前處義似然許遞
정조 22년 · 강
以權裕爲承旨前望也
정조 22년 · 강
持平沈達漢陳疏辭職仍請開言路恤民弊賜批
정조 22년 · 목
疏略曰殿下以察邇之心兼拜昌之位和顏於犯容之言虛已於逆耳之忠未嘗有以言獲罪者誠盛德事也雖然過於乾剛失之夬斷聖心獨運處分先定則雖是過中非常之擧喉院覆難而不得繳還三司爭執而無以挽回格天回聽終無其術奉今承敎只幸無罪於是乎媕婀巽順一色泯然官師無箴規之義朝着無可否之爭言路可謂閉矣從古以來言路閉而國能爲國者未之有也此雖群下不誠不忠之罪而竊以爲是亦殿下自反處也未言之直者近於矯激易於觸忤人主但當容其直而忘其矯激恕其觸忤不惟包容之必也虛受之不惟勉從之必也悅繹之苟以言來者必俱收而竝蓄之擇其所可用恕其所不逮也然後直言於是乎進而言路於是乎開矣今殿下之聽言也或者包容之而已其於虛受之意猶有所未盡乎勉受而已其於悅繹之道猶有所未至乎至於覆難而無力爭執而難回則又未可謂不憚改也甚至於殿下之所不欲聞者則固拒絕之矣其所謂以言進者不過溫言巽辭何足與論於言路之開閉哉伏願殿下開盡言嘉質直苟可用也卽採施之不但止於例批溫批俾皆知誠心開納之聖心則巽順緘默者必將化爲剛直謇諤而雖然言亦有似是而非者此亦不可不察也嗚呼穡事卒痒畿湖兩南大抵同然荒年先務只在俵災之均而聞畿邑執災初無未移名色晚移不實者初不給災云是未免罔民也代播蠲稅之令特下於節晚之後民皆樂從次第代播庶有食實之望及其得雨時又過晚官令促使移秧代播之苗或過尺出土而一時反耕及秋不實反不如代播食實則納稅何從辧出今以無實之秧謂之已移而初不給災此黑恤民之本意乎噫民不信令其弊如何近民之官擧行若此使若保之惠不能下究恤民之令反歸不信畿邑若此他道可知亟令廟堂關飭諸道其俵災不均者亟令削黜一倂給災以爲信令之道焉批以爾言好矣當留意其中民事下廟堂爾其勿辭察職
정조 22년 · 강
同敦寧李益運疏陳無敦寧乞遞批許該曹稟處
정조 22년 · 강
命巡將白東遠削職守門將尹若理降定禁軍卜馬軍
정조 22년 · 목
兵曹啓言巡將白東遠嚴棍捧招草記事命下矣嚴棍査問則以爲當夜院隸執捉將爲草記故不爲卽地棍治姑令拘留矣及考巡廳謄錄則下隸被捉勿爲草記曾有成命仍値齋日不得治罪云矣敎以發明不成說削職又啓言依下敎守門將尹若理嚴棍而名以守閽醉隸出入漫不察飭請汰去敎以降定禁軍卜馬軍
정조 22년 · 강
命禁營字內植木用力於春植
정조 22년 · 목
禁衛營以本營字內南廟案山南壇近處漢江壇諸處今月初六日爲始補植松木啓敎以春植大勝於秋植量此用力爲之
정조 22년 · 강
命時囚南惠寬等議處
정조 22년 · 목
義禁府啓言前兵曹佐郞南惠寬原情以爲今番院隸之罪犯前所未有而渠當入直未能察飭不職之罪益無所逃云請刑推得情敎以除刑推議處又啓言監察韓德增原情以爲渠今月朔享以祭監進詣而大祝讀祝之時所立處稍遠故聲未諦聽不卽呈課莫非昏謬不察之罪云曾經宣傳官請議處允之
정조 22년 · 강
召見奉命承旨李益運于便殿
정조 22년 · 강
命嶺南米保分數代錢
정조 22년 · 목
前承旨李益運啓言臣於辭陛之日旣承嶺南關東災形民情詳探回奏之命故歷路周察則畓農未免大歉而田穀在在登稔且代播之蠲稅還穀之停代恩出常格民情特而晏如朝家之爲嶺民蠲恤之澤至矣盡矣然民情無厭不無倖望於身布一事而令年綿農之豐登挽近所無如此之年不可議到於蠲停但其中納米軍則恐難準數辦納故敢達矣敎以米保之尤甚之次邑最甚處代錢稍歇處折半代錢
정조 22년 · 강
命平海蔚珍停代蠲恤依嶺南尤甚處例令廟堂後錄下送星火知委兩邑海戶所納限明秋蕩滌
정조 22년 · 목
前承旨李益運啓言關東之尤甚三邑中原州則雖似稍勝而平海蔚珍則接連於嶺南之寧海盈德被災之最甚民情之遑汲比諸嶺南尤甚邑殆有甚焉停代之令蠲恤之方恐不可差殊於嶺南災邑故敢達矣敎以今番奉命之行使之逶迤往來者政爲兼審平蔚穡事民情也今聞卿言果若所料停代等蠲恤之政一依嶺南尤甚處例令廟堂後錄下送該道使之星火知委海弊亦宜軫念兩邑海戶所納限明秋蕩滌
정조 22년 · 강
命關東海弊令廟堂詳問釐正面飭新伯詳査狀聞
정조 22년 · 목
前承旨李益運啓言朝家之軫念海弊前後飭敎不啻申複而至於關東則年前定式至成節目枚報廟堂曾未幾何弊復如前臣於今番奉使之行聞諸海民之訴參以守令之言則一夫一年所費殆滿百金云此是海戶切骨之痼瘼令廟堂分付道臣更加釐革關東如此則他道可以反隅一體申飭於諸道俾除海民無窮之弊恐好故敢達矣敎以近來法綱雖甚解弛關東海弊之依舊云者豈成說乎況前前道伯釐正也意謂行之無弊今聞一夫百金之費比年前減爲五十金之時反又倍簁此必有營邑間受弊之處而然者令廟堂詳問釐正時道伯仍又面飭新伯下送使之詳査擧實狀聞平蔚接濟海弊査實俱難付之生手今旣出代新伯使之一兩日內辭朝
정조 22년 · 목
敎曰嶺南民事詳問於往還之承宣而有所酬應而筵退已擧燭矣見雲觀書奏始覺有微雷之響苟使對越之誠無所間斷則警異在於晉接之時而豈或未之聞焉乎誠之未篤心亦不專聽於無聲尙矣聽而不聞若此觀於方寸之不能持敬益知其施諸事爲之隨處不中矩矣致災之端莫過於此悸懼怵惕若無所容自今日減膳三日事分付廚院
정조 22년 · 강
承旨李翊模朴基正陳啓賜批
정조 22년 · 목
翊模等啓言冬雷之異幾乎無歲無之今此隱隱之響殊異於轟轟閃閃之光不至於燁燁而當此收藏之節固非震耀之時仁天警告不可以細微而或忽也殿下一念敬天克盡昭事之則恒篤對越之衰罔或以災之有無前後有間焉此誠群下之所共欽歎則何待於臣等之加勉而臣等今以人事之可徵者而觀之則亦有可得而言者民隱不可不察而殿下所以愛恤者亦至矣然而水旱不期歉荒或臻師帥親民之官其能悉心於賑飢宄惠於俵災以對揚愛恤之至意乎莫重者懲討而爭之不力待之不誠徒歸紙上之空言莫嚴者春秋而蔑棄聖賢之訓弁髦尊樣之義言路未嘗不開而草野無敢言之士臺閣少直截之風間或有言者而旨意閃忽莫可究詰凡今之弊雖不可毛擧編論而有一於此足以召災致異況此兼而有之者乎此所謂人事之可徵者也卽見傳敎下者瞿瞿乎無聲之聽惓惓乎持敬之方臣等所欲言者殿下已先之矣凡此數者之失固近於陳腐之談而所謂持敬者亦有事在苟欲見之於行事之深切着明則捨此亦奚以哉伏願聖明加之意而措諸事事務其實實有其敎俾盡消弭之策焉批以當留意矣
정조 22년 · 강
命高麗忠臣吉再改諡事故校理鄭鵬贈諡事竝令該曹稟處
정조 22년 · 목
前承旨李益運啓言高麗忠臣吉再金烏書院致祭之日道內屢千章甫呈單於臣卽吉再改諡事也昔在先朝因道臣陳聞賜諡忠節而吾東性理之學倡自鄭夢周吉再及其門而闡明之闢異端似是之非明萬古聖學之源隆慶初詔使許國問東方孝烈節義孔孟心學之人先正臣李滉爲禮官區別以對而以再不錄於節義置之於心學蓋以再學問醇正發揮斯文之功尤重於節義故耳諡號之只擧忠節不擧道學有欠象賢之義且先正臣鄭汝昌金宏弼之賜諡也或因韋布之聯籲或因筵臣之陳達持許追改則依兩先正已例欲爲申請改正尙未延諡屢疏見格要臣歸奏前席故敢達請令該曹稟處從之又啓言故校理鄭鵬受業於文敬公金宏弼之門得其嫡傳精思力踐嘗以九容九思之目申之以丹書敬怠之分作爲案上圖以寓盤盂之戒先正臣李滉稱其造詣之精文穆公臣朴英出自弓馬棄官講學鵬奬諭而啓發之文貞公臣金堉所撰已卯錄亦在鵬之事蹟蓋鵬與己卯諸人同心同德而獨能逆覩於蜮弩潛何之時斂弢鋒鍔超然遠擧不入標榜之中得免錮籍之禍而其心與道則與己卯諸人眞所謂生同傳死同誌者也同時善類之絓罹羅織者擧蒙朝家褒崇之典而鵬獨漏焉者特其不載於己卯禍籍故耳且善山之金烏書院卽鵬聯享之所而一廟五人之中鵬獨無諡恐爲朝家之缺典本院致祭之日多士呈單故敢達請令該曹稟處從之
정조 22년 · 강
命故崇禎處士蔡得沂爲先贈職
정조 22년 · 목
前承旨李益運啓言故崇禎處士蔡得沂當丙子之亂夜觀天象大驚曰大駕下城矣民不盡劉而其於綱常何卽廢擧業薦授泳庫別坐而一謝卽歸挈家移居于洛江上自天臺巖上刻大明天地崇禎日月八字以見志因朝命往護質館賡酬聯翩世所稱君臣言志錄也孝廟尤加知奬至許以子房孔明及其陪駕東還也孝廟數以手札問訊命畵師圖進所居山水仍要入城辭以不敢私交而世人不以官稱皆稱崇禎處士其卓行偉節至今照人耳目而不幸早死於孝廟御極之前況今世代浸遠事蹟泯沒誠甚可惜此等之人合有褒崇之典故敢達請令該曹稟處敎以尙無殊異之典甚是欠事爲先贈職
정조 22년 · 강
命忠介公金濟建祠事判奉常寺事安俊贈諡事竝令該曹稟處
정조 22년 · 목
前承旨李益運啓言今番忠介公金濟之致祭平海海上誠朝家之盛典也致祭之日嶺南多士跋涉遠來者爲屢十人平海之大小民人畢來參班人心大可見矣金濟之事事在傳疑而邑人尙傳誦題壁之詩殆同巷謠士民齊訴於臣曰每欲以此事登聞於朝廷而荒海僻遠之民有志莫遂今幸天鑑孔昭至命賜祭於此地遐土人士與有光榮將欲就此致祭之所建祠歲祭而海隅蒼生無路自達要臣歸奏於前席故臣以建祠體重且有禁令不可輕議答之而此與凡他鄕祠之請有異故敢達請令該曹稟處從之又啓言臣之今番奉使之行皆是高麗忠臣之事故嶺人之以前朝忠節呈單者不勝紛紜而其中判奉常寺事安俊當麗李與鄭夢周協心扶顚夢周死後與禹玄寶等同被杖流于醴泉因卜居蘆洞而自號焉常着蓑笠鞱晦以終而吉再嘗與書略曰江山殊古雲物變態擧目四覩無物不靦一面烏山舊日新雲於焉結廬以晝爲宵倘與至人更獲一見此可謂與再志同道合而古大諫金應祖至曰此翁節義正如靑天白日尤可見百世之公議矣崇禎己酉享于龍宮之箕川書院而尙未蒙節惠之典嶺外多士聯名呈單故敢達請令該曹稟處從之
정조 22년 · 강
左議政李秉模陳箚乞免賜批
정조 22년 · 목
箚略曰臣伏見夜下備忘記雲觀之報適在民事酬接之餘惕然反躬於誠未篤心不專旣又以方寸之不能持敬爲施請事爲之隨處不中矩之驗仍有減膳之命天高聽卑豈無轉移於玄遠之中乎臣聞維天之命於穆不已而五氣順布萬化咸暢者四時之吏爲之宣斡也我殿下緝熙之工對越之誠豈或一息間斷而仁天之警告若是其諄諄只爲承佐之無其人耳臣於前後祈免爲是之懼而蹲仍到今夫減膳修省之小節用舍修省之大機雖使昌言嘉猷日陳於前外此皆末務也乞許鐫免以爲消弭之先務焉批以休咎徵於五事五事求於五行五行驗於天人其際甚可畏也大抵至微者理也至着者象也象屬於水以至着對至徵互爲其根吾心寧則天地之和應焉惟今雨暘燠寒風無不交錯失其敍朝有扤捏之歎野有殿屎之若艱虞溢目澒洞熏腸而治日益不從欲人日益不率敎予亦於是乎志氣頹闒血氣衰倦幷與向來鉅鹿之想掛却一邊無一豪不伏作此等人意思胸中碨礧轉覺不平吾心如此天地之和可以應乎不應乎須自在三事百工之別者無不淬勵振拔擧措事事不苟規模一一反僞邇之事君精白遠之莅官廉潔人皆爲可伏可信之人則是所謂時靡有爭王心卽寧中知之功用郅隆盻蠁似此策免之箚雖欲爲之其道末由而將見雲觀之日奏卿雲興矣非曰求備意在仰成卿其勿辭安心視事仍命遣史官傳諭
정조 22년 · 강
副校理趙得永修撰洪受浩副修撰朴吉源上箚賜批
정조 22년 · 목
箚略曰冬雷之災無歲無之仁天之示警屢矣群下之陳戒多矣臣等將何所藉手而爲言乎噫尊聖德明聖志六字卽今日大小臣工之所共期勉者而俗習狃安實效愈邈以訛而傳訛猶夫前也起疑於不疑猶夫前也光明正大之至德洪功足以包天地而揭日月感木石而孚豚魚而閼而不章群惑轉甚此專由於朝廷之上覬覦成習言論之際趨向不齊無一人拚死向前對揚我聖德闡明我聖志此臣等所以痛哭流涕寧欲溘然而無知者也於敵以下猶不敢臆揣況復君臣之倫截若霄壤而恩典或出於不意則胥動瞬目之浮言罪名不過於薄勘而反招指手之嘵說駸駸然將至莫可奈何之境此固臣等嘗所憂慨者而天地之大猶不能無憾也噫孔子作春秋而亂賊無懼今日之春秋無地可讀(刀削)卞別淑慝朝廷之大政也而包容太過明示好惡聖人之心法也而彌縫苟且伈伈泄泄今年猶去年囂囂紛紛明日如昨日君綱之斁敗旣如是國事之岌嶪又如此何可望天心之和豫而洊雷之警不亦宜乎噫弭災之策何患無辭邪學宜斥也言路宜開也饑饉宜賑也財用宜節也凡此數者何莫非急先之務而以臣等愚昧猶可屬之第二件事也聖德不尊則君不君臣不臣矣聖志不明則國不國人不人矣上下之間誠信未孚則其將天自天地自地矣古人有言曰災有所召又曰轉災爲祥伏願益懋奮發之政深軫彰明之道以仰答譴告以迓續新休則彼隱隱者化爲瑞日慶雲批以當留意矣
정조 22년 · 강
命初十日次對進定於今日
정조 22년 · 강
行賓對于誠正閣召見前江原監司尹師國新道伯洪仁浩
정조 22년 · 목
予曰見今時令猶有夏間節候八月退霜雖爲萬一之助於民事而近日朝晝之氣少無寒意故以是爲慮矣昨夕隱隱之響果發於不知不聞之中此雖曰不至於轟轟而徵徵之中有聲無聞尤爲警懼卿之箚批已言之矣反躬省愆無非召災致異之端則方寸之感豈敢曰仰格天心而每當寒燠交泰之節於其相感之際隱徵之聲無歲無之此莫非吾心之不寧而天地之和不應休咎之徵立判而然也大抵至着之象可驗於至微之中天人一理昭不可掩今若朝有郅隆之化野無愁若之怨上下交孚精白一心則肹蠁之治位育之功自可以上格天心雖欲聞冬雷之聲末由得矣左議政李秉模曰臣之箚批中擧措事事不苟規模一一反僞之敎當今之痼弊莫過於此目下之修省亦莫過於此而苟欲不苟而反僞則二者亦自互相爲用不苟則可以反僞反僞則可以不苟當此才德俱乏之時眞箇脚踏實地之人雖難猝致勝於如臣者何可勝數祈免雖似備例而其實則消弭之道不外於此矣予曰三代不易民而治捨今之人而更於何處求之乎只當以此世之人做此世之事而大抵貌樣皆成虛泡世界此弊若矯則斯過半矣而如水益深成效漢然予之春秋豈至衰謝之年而卿之箚批中志氣頹闒血氣衰倦云者卽實際語也以此之故對越之工非敢曰無間斷所期則在於純亦不已而驗諸諄諄之警則可知吾心不能緝續矣秉模曰聖明此敎卽一國之福也天道玄遠雖以人主之尊有不可取必於蒼蒼而其理則有呼吸相通之機殿下旣以人事而可以感回則是欲以動靜云爲之合理不合理取必於天玆豈非一國之福乎至於世界之近於虛泡不但習俗之纏繞今人血氣亦漸脆弱若求卓犖奇偉之士則雖不敢誣一世竊恐卒難得之而就其中變苟爲直祛僞爲誠則亦豈不皆作可用之才乎伏望勿以世人之滔滔謂無可奈何率敎者用之不率者退之益闡陶鑄之功俾歸中正之域焉予曰卿言好矣蓋不言中叢脞處太叢脞委靡處太委靡以日前司寇之長筵奏言之不聽傳敎之該郞自政院勒捧現告雖曰小事所關非細寧有如許國體乎此亦壅蔽之一端故才已處分而拿處比遞罷何等加重則其在出納惟允之職者視若等閑已是不畏法之一端而刑判之筵奏曾未踰時院隸之犯科又隨而登聞此莫非承宣之視國綱太甚容易故下隸亦從而效之豈不懍然寒心乎鄕黨主和敬朝廷主嚴果而見今嚴字畏字之義果安在哉予又謂前江原監司尹師國曰卿於東藩屢年按莅諸般弊瘼多所釐革而其中海弊則尤爲除減仍成節目册子云故意謂海戶切骨之瘼幾爲釐革矣今聞奉命承宣之言海弊年增歲加今則海夫一人一年之費當爲百金云此何故也師國曰臣之待罪東藩時非敢曰對揚聖化而至於海弊則某條除革其時修成一部册子至今置在臣家矣今伏承下敎莫知後弊之何由至此矣予曰卿家所在册子送于有司堂上使之與新伯爛商以爲講究矯弊之道可也予曰華城軍制今將大變通節目之條列裁酌惟在卿等之善處而節目入啓時草已言辭意善爲措語而必以華城卽湯沐之邑股肱之郡也五邑旣屬於華城而京司上納之依舊應役殊非爲所重之意故爲其慰悅之道特減三邑軍八百名額數及兒別武士名色蕩減與納米減斗之意一一詳載俾知朝家之盛意可也華城則恩澤之稠疊非止一再而但實惠則猶未遍及於軍民自今大變通以後庶有實惠之下究也其中中軍定階事以已經防禦者差送以爲水使履歷則有不然者防禦則二品水使則三品也不無掣礙之端自堂上兵使至亞將參錯差送之意詳載於節目也華城事旣已一委於卿等明再明間來會於本司爛商定制可也
정조 22년 · 강
命海西分等及加請災結依狀請施行而畓災則許劃田災亦許施舊還則只稍實之次邑準捧其餘所請諸條幷爲許施
정조 22년 · 목
左議政李秉模啓言此黃海監司李義駿災實分等狀啓也遂安谷山瑞興等三邑置之尤甚安岳等十四邑置之之次長淵等六邑置之稍實仍以爲事目災九百結外不足畓災五百三十四結十七負二束田災一百二十三結三負五束特許加給後錄諸條竝請令廟堂稟旨分付矣其一江都所送選武布依近例代錢輸送事也其一元甚邑舊還姑令仍停事也其一牙兵入防停止事也其一尤甚邑限明年勿定配所事也其一推奴徵債限明秋防塞事也分等依狀請施行災結加請數頗精約而該道今年水災不可比同於昨年則田災之請不無後弊田災置之畓災依所請劃給江都輸送選武布代錢事多有已例亦爲依施尤甚邑舊還仍停事本道舊還元數無多而三邑民情有難竝督只稍實之次邑準捧之意分付牙兵人防停止事軍制雖重停止之請其來已久與尤甚邑勿定配所推奴徵債防塞事請竝依施從之敎以緜田給災旣有已例數爻亦甚精約亦爲許施
정조 22년 · 강
命冬至正使李祖源判中樞加設單付
정조 22년 · 목
左議政李秉模啓言冬至正使李祖源令該曹加設判中樞府事單付之意請分付從之
정조 22년 · 목
左議政李秉模啓言前席詢諮之下有可陳則進無可陳則不當進前而進前未免做錯請當該臺臣從重推考從之○寅基引避批以勿辭亦勿退待
정조 22년 · 강
命兩湖稅穀邑吏輩遲滯幻弄之弊各別嚴飭
정조 22년 · 목
宣惠廳堂上鄭民始啓言兩湖稅船之下去數三朔後晚始來到者多有之故査問其委折則皆以爲捧置稅穀色吏偸食故自官徵捧裝載自致遲滯云莫重稅穀之中間幻弄已極驚駭而艱辛收捧於民間者使奸吏偸食徵出上納之際必致久縮自該邑充納又未免貽弊於民事之痛駭莫此爲甚各邑守令所當重勘而未及査實於該邑故雖不敢請罪爲先出擧條嚴飭復有如此之弊則當該守令各別論罪道臣亦難免其責請竝爲申飭知委從之
정조 22년 · 강
命平安都事尹行逵忠淸都事李秉烈罷職
정조 22년 · 목
吏曹判書金文淳啓言各道都事以辭朝日計瓜矣平安都事尹行逵忠淸都事李秉烈除拜見職俱過二十朔而尙未辭朝之故雖不得循例計瓜事未前有不可一向仍置請竝罷職從之
정조 22년 · 강
命訓局水下船新造回泊時以造船邑近道優厚邑稅穀劃給載運
정조 22년 · 목
訓鍊大將李敬懋啓言本局水下船十隻新造與改槊間從次第下送統營及湖左水營依例發關造成裝載附近各邑稅穀於上來之路受其船價以爲造船時所入之費矣今年有一營船之改槊於左水營者邂逅臭載之故今後則勿許裝運稅穀於新造回路之意向來筵中才有新令十船船主等將無以藉手於造船之需擧懷渙散之心勢至永罷之境揆以營船設置之意實爲難處而槪其臭載之患許劃稅穀於水路迂遠處三四邑使之逶迤歷泊鳩聚裝發故或有過時之弊此後則必以造船營下附近邑稅穀許裝則可無晩時意外之弊請下詢大臣處之敎以大臣之意何如左議政李秉模曰新造船回泊錄案後以近道優厚邑劃給載運則似爲兩使之道矣從之
정조 22년 · 강
命戶曹貸去訓局兼料米還報事訓將與廟堂相議爲之
정조 22년 · 목
訓鍊大將李敬懋啓言本局兼料米三千四百石自戶曹貸去後尙未還捧今朔兼料無以支放其間雖已往復該曹而尙此遷就故敢達矣請下詢大臣處之敎以退與廟堂相議爲之
정조 22년 · 강
命樂安郡臭載稅穀令該曹該道依法典嚴覈徵於監色沙格等處
정조 22년 · 목
刑曹判書朴宗甲啓言以樂安郡稅大同臭載事因惠廳啓下關自臣曹船主處嚴刑徵捧矣迄今六朔屢經刑訊而尙無一包米所捧觀其貌樣窮敝或甚雖經年閱歲萬無徵納之道而只有瘦死獄中而已事甚悶然大典通編漕轉條漕運致敗未拯之數監色沙格等嚴刑徵棒其故敗者監色船主沙工竝梟示小註曰米太一一徵捧今此樂安稅船謂之非故敗則無徵捧於船主之文謂之故敗則未聞有覈實施律之擧以此以彼俱非法意若曰非故敗而徵捧於船主法雖無文監色沙格勢難獨當裝送主張專在船主姑以一時權宜之政傍引故敗徵出之例則亦宜先責於監色沙格而其餘數泒分於船主也今乃當徵之人則一切不問而七百石穀物專責於船主其所號冤不是異事合有變通之道下詢廟堂處之似好故敢達矣敎以大臣之意何如在議政李秉模曰新造船之無端致敗臭載穀之無一拯出跡甚疑怪事極痛惡臣亦以爲宜徵出於船主痛懲日後之弊今此該堂所奏旣出執法之意令各其在囚之該曹該道嚴覈取招後一依法典施行恐宣矣從之
정조 22년 · 강
大司諫韓用龜司諫柳畊掌令尹寅基玄重祚持平朴孝成正言金和鍾尹涵等陳啓請勉君德賜批
정조 22년 · 목
用龜等所懷以爲近年以來雷異之作殆無虛歲此曷故焉噫帝王爲治之本誠正是已誠正之工典學是已惟我殿下天縱聰睿日將緝熙淸燕之間不廢方策幽獨之地儼若對越以殿下心得之工措諸事爲之間則何患治不徯志而顧今世道日下時憂日甚紀綱益紊風俗益頹邪說橫流人心陷溺朝象委靡而泮渙民生憔悴而困窮朱子所謂一毛一髮無不受病者不幸近之聖學如此而治功如彼者此莫非有君無臣不能對揚之致而臣愚死罪以爲殿下典學之工知非不至而行有所未至也方其喜怒之未發涵養固已有素及夫事物之旣接辭氣率多過中公私恩義之際有時乎經權失宜忠邪淑慝之間或不免用捨無別克恢轉圜之量思聞鯁直之論而事到難處輒設禁令則言路杜塞義理漸晦深軫矯俗之道欲行振刷之政而命令嚴急求效太速則擧行忙錯事功不就以至君道日亢臣道日卑而上下無交濟之美庶務躬親萬幾獨運而勞逸有倒置之歎此豈不有違於提絜綱維之義保嗇精神之方乎噫以殿下周萬物之智無不窮格乎所以然之故所當然之理則酬酢萬變之間其所以會之於心體之於身驗之於事使踐履之效着見於光大之業者不過一轉移間而惟在殿下力行之如何耳苟能行之悠久動靜相須表裏交正則百度惟貞庶績咸熙上可以格天心下可以孚民志災沴自消休祥鼎臻伏願少加省察從之
정조 22년 · 강
大司諫韓用龜等啓陳矯俗之方賜批
정조 22년 · 목
用龜等所懷以爲習俗痼弊難以毛擧而最是惑世而誣民斁倫悖常者卽不率敎三字也惟我殿下以神聖之資處君師之位陶鑄一世庭衢八荒凡於辭敎之間推心而置腹提耳而面命必欲使愚夫愚婦咸歸率仁之化惻怛丁寧而其奈流弊漸滋舊染未洗是非好惡之發於辭令者眞實無僞而乃反然疑妄度䵝昧本旨用舍黜陟之斷自宸衷者公平無松而率多窺覘揣摩二三其說由是而眩惑於忠邪之分觀望於陰陽之界使我殿下心法政謨未克闡明言念及此不勝痛恨伏願深留聖意益盡矯俗之方以爲弭災之道焉從之
정조 22년 · 강
司諫柳畊陳啓請今日聯箚諸玉堂竝施譴責之典賜批從之
정조 22년 · 목
畊所懷以爲雲觀雷響之報在於昨日更鼓未下時聖念警惕至降減膳之敎其在論思之列者卽陳箚戒仰勉消弭之策道理當然而行公玉堂乃於經宿之後屢煩促敎始爲呈箚有欠於仰體聖上寅畏對越之誠臣謂今日聯箚諸玉堂竝施譴責之典宜矣從之
정조 22년 · 강
掌令玄重祚陳啓請賞愼而罰必賜批
정조 22년 · 목
重祚所懷以爲賞罰者人主所以勵世陶俗之具也然而賞者恩愛也罰者肅殺也人心之私每從恩愛邊生故自古人君率多過於賞而不足於罰是以賞曰愼而罰曰必愼者抑其過也必者勉其不足也夫賞罰中然後紀綱立職務成焉殿下天姿過於仁愛以賞則爵祿有踰濫之弊以罰則刑章有解弛之歎是不免乎賞有餘而罰不足也伏願益勉愼必之方焉批以當留意矣
정조 22년 · 강
掌令玄重祚陳啓請湖西奉命承旨申耆施譴責之典賜批
정조 22년 · 목
重祚所懷以爲令夏亢旱之餘代播蠲稅之命特出於恤民務本之盛德至意而其所曉諭不啻申復則及到秋成之後雖銖錢粒米苟有徵捧之擧則是罔民也令之不信孰大於是而向日湖西奉命承宣之還奏也別無採探區劃之說只憑道伯之語以代播處結錢收捧事遽然仰達此實大有違於仰體憂民之聖念也該道臣則其時因戶判所奏雖已推考而當該奉命承宣不可仍而置之臣謂亦施譴責之典宜矣從之
정조 22년 · 강
持平朴孝成陳啓請言官奏事之時格例生疏者勿爲請推俾得盡言賜批
정조 22년 · 목
孝成所懷以爲殿下優禮臺閣之臣必欲導之使言惟彼新進生疏之人初登筵席未諳格例率多失措承宣從傍請推彼將引嫌求遞之不暇尙何責開口而論事乎臣謂自今以後言官奏事之際苟排關係之大者承宣不必一一請推俾得從容盡言宜矣批以好矣
정조 22년 · 강
持平朴孝成陳啓請廣州災政詳査分等賜批仍令廟堂關飭俾有實效
정조 22년 · 목
孝成所懷以爲今年荒政專係核實之如何雖曰稍實豈無尤甚之面里乎臣居在廣州以耳目之所逮言之通一州言之謂之稍實可也至於下道一二面上道三四面可謂尤甚之最者若以他面里稍實之故無所闊狹則千餘戶向隅之歎豈云少哉臣謂行査本府後惟此四五面之民或以尤甚或以之次施行宜矣批以所奏雖近於見牛未見羊一府之中必有虛實之相雜如爾言者更令廟堂關飭本府俾有實效
정조 22년 · 강
正言金和鐘陳啓請開言路賜批
정조 22년 · 목
和鐘所懷以爲向日臺壁所付白翎三謫事因下敎撤去而原禁自如尙靳收還之命夫臺臣言事所關非細苟其事之不當言則不待朝令而自不敢言矣如其言之可也則殿下又何爲而去其半留其半反有慊於前後求言之敎乎言路之弊或不免自此而始壁書撤去之時必有聖念中默運之端伏願更加三思俾言路無至壅閼之境聖德益臻光明之域焉批以言則是矣亦豈得已而然乎
정조 22년 · 강
正言尹涵陳啓請各道營還邑倅句管事更加嚴飭施行賜批仍令廟堂更思便好從後稟處
정조 22년 · 목
涵所懷以爲各道監兵水營還穀之爲生民切骨之冤久矣穀雖在邑而邑倅不能干涉營裨營校專管其斂散惟以肥已之計務爲剝膚之政臣於歲首朝參略陳其弊而請以此還付之邑倅句管出納一如元還之例特賜允兪意謂諸道一齊遵行矣近聞道伯道帥或遵或否臣謂道帥臣之不爲擧行者施以推考之典仍令廟堂更加嚴飭以爲一例施行之地宜矣敎以大臣之意何如左議政李秉模曰臺臣之言非不善矣而第念外藩排置異於中古以前設立各倉庫其來已久若欲盡屬本官使之糴糶則諸般營屬痛加汰減規模設施一變今制然後始可無制手礙之端矣批以更思便好道理從後稟處
정조 22년 · 강
命次對少退時散坐諸宰及玉堂竝推考
정조 22년 · 목
承旨李海愚啓言次對少退時請臣之不離閤外坐待召命自有法意而今日權退之諸宰玉堂中間多散坐各處極爲未安請竝推考從之
정조 22년 · 강
持平沈達漢陳疏請勉君德軫民政賜批
정조 22년 · 목
疏略曰雷電之異乃在收藏之月其或殿下所以體天行道者有所失於下而然耶夫至誠者天也不息者天也殿下於屋漏愼獨之際或不無一豪自欺之私乎夙夜奉告之時或不無一念怠忽之萌乎政注之間公私相混則非所以體天道之公也施爲之際喜怒太劇則非所以體天道之中也懲討不嚴典章不施於凶逆仁愛太過恩賞或偏於近密則非所以體天道之慘舒也以言乎民事則稼穡卒痒顚連之患在在皆然而巡野之方伯嚴斥哀訴之民分憂之守宰莫體如傷之敎致災之由非一而惟此生民之怨實爲第一傷和之端也批以當留意矣
정조 22년 · 강
遞校理洪秀晩副校理金履載修撰金履永副修撰李羲甲
정조 22년 · 목
敎曰玉堂中內閣仕進人許遞
정조 22년 · 목
以金熙周尹序東爲校理沈興永爲副校理徐有聞爲修撰嚴者爲副修撰洪聖淵爲同敦寧尹光顏爲刑曹參議金鎭白爲典獄參奉初仕也李祖源判府事單付
정조 22년 · 강
命院隸孫守雄等更加嚴刑取招
정조 22년 · 목
刑曹啓言政院使令等嚴刑究問則孫守雄供招內渠於伊日在家飮酒聞行首使令刑配惶恐入去時醉氣未醒不覺橫竹行步不正爲人所扶罪狀萬死無惜云金振煥供招內渠果於伊日飮酒醉宿聞鷄鳴謂罷漏驚起急向之際被捉夜巡云罪人等粧撰納供請更加嚴刑期於得情敎以供招不成說待栲訊限滿更加嚴刑取招
정조 22년 · 강
命政院首隸林德瑞嚴杖定配
정조 22년 · 목
刑曹啓言政院首隸嚴杖發配事旣親承下敎而不能諦審誤以刑配之意草記矣伏奉口傳下敎政院首隸林德瑞依原下敎嚴杖定配允之
정조 22년 · 강
刑曹以典獄書吏全尙興明川府刑配啓
정조 22년 · 강
命海西水營都試居首及沒技入直赴殿試之次人邊將除授
정조 22년 · 목
兵曹啓言觀此黃海水使申大偀啓本則本營都試時別武士閑良金成鐵騎蒭沒技朴春郁居首趙幸得之次居首朴春郁沒技金成鐵以當直赴殿試之次趙幸得亦當邊將除授而係干恩典請上裁從之
정조 22년 · 강
行諸承旨持公事人侍于誠正閣召見有司堂上李書九江原監司洪仁浩安山郡守王道常果川縣監金鋼始興縣令尹守翼龍仁縣令丁遇泰振威縣令尹應鉉
정조 22년 · 목
仁浩辭陛也○予謂守翼等曰設施之初務盡均一之政而俾五邑之民皆知朝廷爲所重之意故一營軍制今方政修五邑之京司上納使之特除者蓋爲一分休養之道也予又曰始興軍幕手塘執手八十名卽自總廳移來者耶守翼曰然矣予曰五邑軍良保之永減者亦非爲本邑也卽爲華城所重而始興則只劃三十名云烏在其減給之意乎守翼曰前無之軍今得三十名亦云幸矣且渠輩一夫一年內應納一兩者自今以後兩年間只爲十五日輪番可謂太歇故擧皆自願爲入防軍矣予曰今玆之敎亦爲慰悅之道俾卽定制成出節目而然惟永永無弊然後庶爲務實之政但所得不過三十名則初不如不得始興果川皆是輦路劇邑比他尤當自別此兩邑則特許各百名如是而兩邑給代條又爲蕩減則簽補可以裕足矣予謂鋼曰果川則何如鋼曰本邑亦有總廳標下軍移付者以此簽丁而今又有二十名減額之命庶爲有益矣予曰露梁牙兵之屬於本鎭者鎭將每與本官以此相較蓋鎭將每自內營差去不無憑藉之患本官又以此所屬牙兵難於懲治云此豈成說乎爾須各別着念牙兵之有罪者一一捉治斷勿饒貸也予謂道常曰每常切痛者卽爲守令者之謟合於上營也百姓之隱匿者搜括簽丁卽他邑之謂也五邑則異於此故俾老弱免於軍役而汝則自來擧行只事謟合於內營寧有如許道理乎明春幸行時若以軍丁事有所得聞而有違於筵敎者則汝則當嚴處矣予謂守翼等曰夫民至愚而神爲守牧者苟能對揚朝廷之德意俾有實惠之下究則不煩乎曉諭於閭里而自知今玆之特恩以其五邑之屬於華城也來頭幸行時民莫不屈指計日欣瞻羽旄之美矣而莫不樂赴於入防軍然後爾等可謂不負朝家之盛意也今當減膳修省之時坐待天明召見爾等有此諄諄之敎者以其事關園寢輦路故而然也如是下敎後當遣摘奸或於明春駕過時以軍政之善不善爲其賞罰以此惕念爲之也
정조 22년 · 목
諭善尹得孚入見如儀僚屬鄭東觀原任直閣南公轍隨入講說見講學廳日記
정조 22년 · 강
命注書柳聖儀拿處
정조 22년 · 목
承旨兪漢寧啓言御覽文字何等敬謹而擧條有誤書處當該注書所當重勘而請推外無他可施之罰何以爲之乎敎以拿處
정조 22년 · 강
遞承旨權裕以閔台爀代之前望也
정조 22년 · 강
命來十一日日次輪對爲之
정조 22년 · 강
遞刑曹參議尹光顏
정조 22년 · 목
義禁府啓言前兵曹佐郞南惠寬閽禁申飭前後何如而身爲入直郞官不能察飭致有此院隸酗酒攔入之擧殊極可駭請以此照律允之又啓言南惠寬杖一百收贖告身盡行追奪私罪施行敎以施以罷職之典又啓言監察韓德增莫重享事讀祝之差誤大是欠敬而身爲祭監不卽呈課溺職之罪在所難免請以此照律允之又啓言韓德增杖八十收贖奪告身三等私罪施行敎以所照律功減一等姑先以公罪勘放
정조 22년 · 강
全羅監司李得臣以順天府人尹師堯擊錚原情詳査馳啓
정조 22년 · 목
該監司狀啓以爲順天府人尹師堯擊錚原情詳査狀聞事命下矣別定査官眼同行査則師堯無辭可明自服誣告言言差爽節節虛荒誤聽誤書歸咎於爰辭製給之人以此虛妄之說宜不敢肆然鳴冤而乃敢欺誣天聽之擧情狀之巧惡不可但以尋常誣罔論依法嚴繩以懲頑俗該府前府使崔守魯則檢驗法意至爲重大無論被殺與病死曰以殺獄發告則所當依例行檢校報營門而只捧口招草率勘決以致誣籲之資者揆以獄體大是疏忽師堯罪狀旣非笞杖可懲則報營訊推如法嚴治何所不可而至於用棍尤是法外前順天府使崔守魯令攸司拿問處之
정조 22년 · 목
諭善尹得孚入見如儀僚屬朴知源原任直提學徐浩修隨入講說見講學廳日記
정조 22년 · 강
召見有司當上李書九于便殿
정조 22년 · 목
因囚單敎以生疏所致分揀放送
정조 22년 · 강
以姜彝正爲承旨前望也
정조 22년 · 강
下經義條問于關西儒生命該道臣各令地方官親宣取其條對上送
정조 22년 · 목
平安監司閔鍾顯狀啓以爲惟我聖上念仁賢之舊邦慨儒化之漸衰爰降十行之諭俾選一路之望此實挽回聳勸之大關棙恩綸所及凡西土之人冠儒服儒者莫不莊誦感激臣受命六朔着意搜訪而惟是本道百餘年來習俗日下弓馬之是尙財賄之是趨窮經讀書之士鮮有可稱雖或有一行一藝之粗有稱譽者至於嫺習經傳可備願問爲一鄕一道之所推許如明旨所求者實未有端的指擬之人然伏念聖敎諄複群情顒望有不當以無人乎一道因循不上聞使其始而聳動者終焉落莫故謹就諸邑所報中稍有可徵者以進士金道游儒生李春馦金德弘三人年歲居住幷後錄馳啓進士金道游年六十七居龍岡幼學李春馦年六十七居平壤幼學金德弘年六十八居龍川敎以今下條問依他道例令各該地方官親宣取其條對上送事回諭
정조 22년 · 강
責松府使兪漢謨疏陳民弊諸條賜批
정조 22년 · 목
疏略曰本府以依山小邑土瘠民殘而最是戶少而糶多爲弊甚痼九面民戶總爲三千二百餘而査其虛實則虛戶殆至二百至窮無依不可多受者亦近千數又除軍民驛屬之類則還戶不滿二千而穀簿中田米爲八千二百餘石以此米數糶糴於零星之戶民勢之難支可推而知矣凡列邑穀簿較量多少互相來去自是通行之規則營邑之相議變通不是難事而第本邑處在絕峽四塞以嶺道路極險轉輸甚艱隣境還簿之田米又不患不足則轉移他邑亦無其路以是營邑雖知爲弊而因循未祛也臣年前待罪江陵府時嶺西之糶多戶少而難於移轉者一如本邑適逢繡衣之過去備陳事實遂登於書啓之中而特蒙以三分一折錢收捧移送他邑之命時當捧糴之際萬餘石之穀一從詳定價代捧則一戶所得殆至數十緡而大小之民撰頌恩澤江陵之萬餘石旣蒙許施則本邑之數千石尤係非難而況値災歲收糴爲惠於民尤大矣乞詢有司限三千石折捧詳定價移之他邑千萬幸甚夫三司之職唯憲府寄以風聞之責而若其出仕之前亦不得以職事自居者固例也鄕曲之人或昧法例毋論憲職與他司凡有承召謂以風聞於吏於民惟意楚毒其出於公心懲罪者絕無焉苟非睚眦於宿昔卽是德色於隣族刑棍移囚無所不至此固諸路同然之弊而遐方爲尤甚或不無壞產而移鄕者事之可駭始且勿論人之無辜寧不可矜乞令廟堂嚴加禁飭俾除小民一大瘼焉臣方簽丁閱簿見有戶曹句管水錢小治匠磨造匠兩名色此非以磨治爲業者卽是良丁而考諸年前刊布册子則無此名色軍案則有之伏未知創規之爲如何而問其一年所納之數則每名秋納會付大米十四斗三升零春又有如干錢曹納者較之各樣良役所當不啻倍簁況如此災歲粒米如金之時乎本邑則只有兩役各三名而已若計一路則爲額必多亦命有司量宜以處幸甚批以溯陳東邑之效欲捄本邑之弊卽令廟堂問于道臣使之從便措處狀聞承召朝官之沿路用刑棍聞甚可駭雖以掌風憲之官出肅前猶不敢出禁況承召之時乎又況職非奉命軍務則尤何敢用棍乎亦令朝堂嚴飭諸道此後違令者雖臺官措名狀聞以爲嚴處之地附陳刊册外戶曹納匠額亦令廟堂査實草記稟處
정조 22년 · 강
命來十一日文臣殿講同爲於儒生殿講
정조 22년 · 강
兵曹以院隸處腰牌分給信符還收啓
정조 22년 · 목
該曹啓言承政院使令崔興大等三十五名加出使令李得哲等三十二名引陪金泰順等六名加出引陪李仁福等三名年歲容疤居住依本院成册更爲考準後刻腰牌烙印分給而闕門出入時依信符例使之出佩詳考許入前日分給信符竝還收
정조 22년 · 목
敎曰再明以後坐齋相値明日頒曆事分付吏兵曹仍令觀象監知悉
정조 22년 · 강
遞修撰曺錫中以韓致應代之前望也
정조 22년 · 강
行諸承旨持公事入侍于誠正閣召見有司堂上李書九統制使任嵂昌陵參奉曺文檢敦寧參奉曺龍玩繕工監役鄭烈童蒙敎官朴光久
정조 22년 · 목
嵂辭陛也文檢等嶺南人初仕也
정조 22년 · 강
遞承旨鄭東觀
정조 22년 · 강
命敦寧參奉曺龍玩初仕中有敦寧人今日政相換
정조 22년 · 목
承旨鄭尙愚啓言筵體至嚴而兼春秋金景煥咫尺前席鼾息有聲事極可駭所當重勘而請推外無可施之罰何以爲之敎以拿處
정조 22년 · 강
有政吏曹判書金文淳參判李敬一兵曹判書李時秀進
정조 22년 · 목
以金翰東爲承旨鄭景祚爲執義曺錫中爲獻納鄭學耕爲黃海兵使鄭德采爲外營中部將金廷秀後部將單付德采廷秀初仕也
정조 22년 · 강
遞差承旨金翰東以李肇源代之前望也
정조 22년 · 목
政院以翰東在安東地上來事啓稟敎以每番除拜輒稱在外雖無金翰東豈無可爲之承旨乎遞差前望單子入之待下批牌招察任
정조 22년 · 강
命注書金啓溫拿處假注書李錫祜拔望承旨李祉永遞差
정조 22년 · 목
因事變注書望筒敎以初望不爲審愼致煩酬應當該實注書令該府拿問嚴處稱托之人拔去承文院及注書望深夜酬應承旨無一言致察捧納承旨捧現告勘罪○政院以捧納承旨勘罪以何傳旨捧入啓稟敎以遞差傳旨捧入
정조 22년 · 강
命假注書洪奭周仍察廳任
정조 22년 · 목
因望筒敎以首望仍察廳任
정조 22년 · 강
命定州達川聖蹟碑竪立及碑閣新建時監董人員工匠以下施賞有差
정조 22년 · 목
平安監司閔鍾顯以定州牧使吳毅常牃呈內達川聖蹟碑堅立時監董人員及城內碑閣新建時監董人員工匠姓名區別報來故監董道臣地方官差使員及看役人員各項工匠等姓名別單馳啓○別單觀察使閔鍾顯內下虎皮一令地方官定州牧使吳毅常內下大鹿皮一令差使員中和府使金鎭鼎加資以上已施賞畵員折衝張純寫字官司果崔道吉令該衙門高品付料碑石浮出將校嘉善金宗行令該邑各別收用色吏李春世令本道各別施賞碑役監董將校前僉使李良弼賞加依咸興例色吏金致馥令本道各別施賞加簷籠臺石浮出將校閑良文榮基令該邑各別收用刻手尹命老等四名石手崔台五等四名令本道各別施賞刻手石手中邊首一名依咸興例帖加而官敎空名下送使之塡給城內碑閣看役鄕所折衝田一圭令本道各別收用鄕所卓宗九姓是卓哥必是主家卓龍之孫甚貴矣殿郞加設今政下批待窠使之陞實色吏李勉晦令本道陞差依咸興例策應將校折衝白宗繪帖加依咸興例色吏洪大來令本邑陞差依咸興例治木看役將校閑良金命七燔瓦看役將校出身曺光國帖加依咸興例閑良白思宗治石看役將校閑良金致信閑良承百述令本道施賞木手李光杓等六名石手金明甫等五名畵工崔應瑞等四名冶匠李貴男等三名瓦匠李孟松等三名泥匠崔淸運等六名令本道施賞而邊首則與御筆碑石事體自別帖加勿論賞格亦當有分等敎以依別單判下自本閣成送有旨與安寶官敎後錄下諭于道臣
정조 22년 · 강
命龍仁囚洪者斤世更令推官究覈論理報來狀聞後稟處寧海囚申思良問于未及獻議之大臣以聞京囚李錫趾別具意見覈出正犯以聞
정조 22년 · 목
刑曹啓言龍仁囚洪者斤世獄事則凡檢驗殺獄之法先辨傷痕之輕重以定實因之由於某處然後隨其所下手之人以執元犯今此檢案初不的執其致命之傷而屍帳中諸般痕損亦無非疑貳眩惑之端而趙圭性及者斤世二人之所打莫辨誰某到今決折之道惟有腎囊之踢打歸一項頸之違折歸一腰眼脊背之傷處歸一犯者歸一然後方可以下手重下手輕之法文憑照定執區別正干請分付道臣另行査覆論理馳啓後稟處敎以更令推官後同推時出意見究覈論理報來後稟處又啓言寧海申思良獄事蓋致死申女之替夫媒奸誘誤良女卽法不當死而情可殺者也元犯思良之代子報冤刺殺媒合卽情或可恕而法當死者也苟究申女媒奸之罪則與其夫之作奸豈有淺深若論思良報冤之心則與其子捉奸宜無異同以其父子一體之心殺此夫婦相濟之惡則孰不謂之情可恕而罪可貸也特以執刃者非本夫而卽本夫之父被刺者非奸夫而卽奸夫之妻故本在殺奸夫之律不得旁引而代子殺媒合之擧遂在死科若使古之人斟量於情法之間則倘或有處思良之道乎念原其情者權也聖人用之故帝曰宥斷以法者經也有司守之故皐陶曰殺臣等卽奉法之有司也尙何敢一毫低仰於三尺之嚴乎且夫法所以懸象魏而視民者則今若於法當死而以情傳生則民將翫法不信輕於干利是活一思良而反置許多思良於死地也臣等愚見斷斷以爲不可赦請申思良亟捧結案施以當律敎以發遣曹郞問于今夏疏決時未及獻議之大臣以聞又啓言京囚李錫趾獄事新判堂更爲看詳論理議處參判參議具意見回啓事命下矣判書臣宗甲以爲李錫趾之爲此獄正犯以其有五條斷案也白活於本館一也揚言於大房二也齋直之互相酬酢三也屢朔之逃躱四也韓德山之執以爲元犯五也第此五條之案或有頭而沒尾或前顯而後隱或跡必然而情不必然或最可信而最不可信白活於本館而已經勘治揚言於大房而不見和應則錫趾雪憤之擧藉令只此而止亦非理外當初頭勢雖不似但已末梢擧措終未見可證則此所謂有頭沒尾齋直輩酬酢之說出自金弘俊之口而初旣不指名而泛說終又以誣招而自服前後之孰眞孰誣有不可知則除非更訊於弘俊固不可得其情設令更訊而歸一於前招屢經變幻之供爲疑則一也此所謂前顯後隱有犯逃躱誠爲渠難明之案而買牛下鄕容亦有是理詗捉之又得於洋中者特不能自現其不遠走則可知告隻干參俱存畢具而以是爲助證之資則可若專歸重於此而謂汝必犯則恐難關其口而奪之辭此所謂跡必然情不必然此獄緊證無過於德山而初覆檢凡四供連以不知犯者之面名爲說會推刑訊之後乃曰今於嚴訊之下求說不得則以白活本館之李錫趾指告之外更無他道再招則曰押去莫奉時隨來者只是錫趾而犯手一款初不目覩三招則曰似是錫輅錫趾等所爲及夫與錫趾面質之時始忽斥言其踢打而曰初不詳知汝面故不爲直陳今始對面詳記其時事狀其所爲說若緊若慢吞吐百變竊想伊時光景則千百梃刃之中不能辨記其面名理勢之所必然而其所求說不得以錫趾指告之說與其面質時始乃斥言之狀絕似刑訊切膚而他無指著特以耳熟於白活之說目遌於倉卒之頃順口說去權且充代以自脫者然似此證想未之前聞此所謂最可信最不可信一言而蔽之曰此疑獄也罪疑惟輕豈緩平反之論而第念此獄非但關係於人命之重而已也梃刃椎礫白晝殺人於宮墻咫尺之地殆是未有之變怪也推覆三年所擬以振紀綱戢暴亂者只有在囚之一錫趾而臣旣不能鉤得隱情又不能査出眞犯徑信一二管見竝與其所謂元犯者而亦議傳輕則如此之獄而遂無正犯大關國體有非一刑官所得專也是以前此奏讞未免囁嚅今於更詢之下尤不敢別爲之說請上裁參判臣晉賢以爲此獄疑獄也錫趾之招白活於館官揚言於大房卽是此案肯綮而渠乃全然掩諱者又豈非欲巧反拙乎若如渠言則香橋外十百爲群屯聚要路是誰之使苟無錫趾之揚言豈致不期而自會卽此一款錫趾雖或無手犯之事亦難免造謀之律況其屢朔逃躱尢爲渠難明之案由前由後李錫趾之爲此獄元犯更無可疑且白晝大道梃刃拳踢瞥眼之頃殺得滿意而不知懼者渠輩之心必以謂衆人共毆首從莫分則當不至償命故也若從疑輕之科適中渠輩之計則其可曰國有紀綱乎籍或元犯之不得報定尙可以家人共犯坐尊長之法特施償命之律於渠所謂大房中爲首者一人況彼元犯錫趾諸般情跡昭不可掩者乎更加嚴刑期於輸款斷不可已參議臣義浩以爲此獄情跡疑似之反覆畢陳已著論斷之諸奏而大抵一呼齊應成群惜類不畏官不有法卽典僕輩自來惡習錫趾之檢前逃避爲渠斷案屍親安女至殘至愚也無慮乎詗察而告官也又況禁牌之所不入緝捕之所不到則錫趾樊垣之內便是隱身之深山初未嘗遠走況初四出去之狀錫輅之供無疑而渠獨極口變幻或曰初二或云初一冀欲免初三身犯之證此眞欲掩深彰者也同堂之錫輅旣信口而言之同類之弘俊又平問而證之德山指的之招亦在對質之前則其去之不在於初二誰可欺乎獄案中未嘗以日子相左委折一番査究於本館者誠有疏漏之歎而亦必因其粧撰假託不待多辨故也今若以此獄諉之疑案終無償死之律則頹綱之無以振勵惡習之靡所懲創不亶爲一獄囚倖逭之憂而已李錫趾之爲此獄正犯斷無他疑請依前嚴訊期於輸款敎以疑則傅輕卽寧失不經之義也此獄何必獨靳輕典而屢詢至今者非謂李錫趾之十分無疑須得一箇打殺莫奉之正犯然後錫趾之宥與不宥可以決定當寒滯囚雖甚矜悶償命至嚴有難輕放如使錫趾指告眞正之犯可謂都無事卿等別求意見覈出正犯以聞
정조 22년 · 강
命龍仁縣令丁遇泰果川縣監金鋼竝分揀
정조 22년 · 목
刑曹啓言龍仁縣令丁遇泰果川縣監金鋼等何時判下之事今始捉囚捧供該倅則所當拿處而近多擧行爲先從重推考罪各杖一百收贖請公罪施行敎以分揀
정조 22년 · 강
命嶺南右兵營都試居首入直赴殿試
정조 22년 · 목
兵曹啓言觀此慶尙右兵使安橚啓本則各邑馬兵都試時尹之平居首考例稟處云今此居首馬兵尹之平似當直赴殿試而係干恩典請上裁從之
정조 22년 · 강
命北所衛將假承旨差下
정조 22년 · 목
敎曰在院承旨當處分北所衛將假承旨差下
정조 22년 · 강
命承旨閔台爀宋銓李肇源蔡弘遠遞差注書洪奭周李泳夏先汰後拿
정조 22년 · 목
敎曰承旨等以遞差捧傳旨注書先汰後拿承旨前望單子入之待下批牌招察任
정조 22년 · 강
重推吏曹參判李敬一推承旨李肇源
정조 22년 · 목
敎曰差祭事前此嚴飭何如而以受由下去之侍從參下抄啓文臣及有實故人塡差於大祝極爲駭然當該吏曹參判爲先從重推考祭報府捧納承旨亦爲推考
정조 22년 · 강
命前假注書李弘謙呂東植仍察上下注書之任
정조 22년 · 강
以韓晚裕洪義榮沈晉賢李海愚洪義浩爲承旨竝前望也
정조 22년 · 강
召見水原留守徐有隣壯勇提調鄭民始于便殿
정조 22년 · 강
命水原府儲置米用遺在直令該府磨勘惠廳
정조 22년 · 목
水原留守徐有隣啓言本府儲置與列邑同爲句管於畿營矣今則本府旣爲分司事面比前自別用遺在區劃等節直爲磨勘惠廳恐合事宜矣從之
정조 22년 · 강
命畿內儲置大同條劃給米八百石移送外營以充軍保減額減斗之代與外營上納大同條相換以用以江都米耗三百石勅需米耗五百石移給畿營
정조 22년 · 목
壯勇營提調鄭民始啓言外營軍保減額減斗之代自廟堂以畿邑所在江都米耗三百石勅需米耗五百石合八百石給代而自屬邑取耗輸送自外營收捧需用之際多有難便之端且其名色不無苟簡者畿內儲置每年以大同米劃給者爲五千石矣從前儲置多以常賑穀取用今雖以耗米劃給別無所妨儲置劃給中八百石移送外營以爲給代之資而其代則以江都勅需耗米八百石移給畿營爲好儲置米之劃給外營者以外營上納大同條相換以用則旣無轉輸之勞事甚便宜矣從之
정조 22년 · 강
命外營別將以下諸將官料米以本府劃付田稅米太頒給
정조 22년 · 목
壯勇外使徐有隣啓言外營別將以下諸將官今爲實職矣每朔料條之以支放米太上下殊涉乖當本府旣有田稅米太劃付者以此相換頒給似合事宜矣從之
정조 22년 · 강
命外營煮硝物力以平安兵營別備條中煮硝餘數三年條取用俾準前使所請五年之限
정조 22년 · 목
壯勇外使徐有隣啓言前使在任時請得平安兵營別備條中煮硝物力若千錢限以五年措備火藥而行之二年以輸納之有弊未免停止矣煮硝輸納旣云有弊則雖不敢以本色更請而非但莫重城池不可無硝藥措備之需錢物拮据自有餘數三年條則以錢取用俾準五年之限恐合事宜矣從之
정조 22년 · 강
命禿城山城別將赴任後園所及奉安閣肅拜依迎華察訪例擧行
정조 22년 · 목
壯勇外使徐有隣啓言禿城山城別將雖自內營自辟差出而軍糴凡事皆屬外營矣印信造給節目撰出卽是次第事而至於赴任後園所紅箭門外肅拜及奉安閣肅拜不可無一番定式依迎華察訪例一體擧行之意請分付從之
정조 22년 · 강
命外營賞格軍服之需以兵曹所在木綿每年限十同送價取用
정조 22년 · 목
壯勇外使徐有隣啓言外營之賞格上下軍服措備自多木綿所需而庫貯未免苟艱兵曹所在木綿每年限十同送價取用恐合事宜矣從之
정조 22년 · 목
義禁府啓言兼春秋金景煥原情以爲渠蒙騃所致自犯罪科咫尺筵席全昧敬謹之義以至鼾息之有聲惶懍震越不知所達云請刑推得情敎以付過放送又啓言注書金啓溫原情以爲渠於堂后假官擬入之時初不能審愼以至侵夜煩徹自犯瀆擾渠罪難贖云所當請刑而時任史官請議處敎以以草記從重照律區別功議公罪勘放又啓言金啓溫杖八十功減一等以公罪請收贖放送允之
정조 22년 · 강
命咸昌縣監之代口傳差出給馬下送
정조 22년 · 목
慶尙監司李義綱以該縣監趙雲絅身死馳啓敎以咸昌縣監之代令該曹口傳差出當日辭朝給馬下送
정조 22년 · 강
以朴澈源爲咸昌縣監口傳也
정조 22년 · 강
命時囚洪奭周減等放送李泳夏放送推承旨洪義浩
정조 22년 · 목
因奭周等囚單敎以洪奭周則雖出於無知之致所犯則不可以一時做錯言爲先以草記從重勘律區別功議減等放送李泳夏則混捧傳旨放送當該承旨推考
정조 22년 · 강
命嶺南賑穀依所請劃給
정조 22년 · 목
備邊司啓言卽見慶尙監司李義綱狀啓則以爲大邱等尤甚十四邑最貧窮至無依之類歲前救急春後開賑勢將設施而容入賑穀不可不及今措置今春賑餘還錄各穀三萬八千一百二十石特許取用事請令廟堂稟旨分付之次邑尤甚面里亦當抄出最貧殘戶從便救恤待畢救急擧槪登聞計料爲辭矣賑穀依所請劃給賑邑還民最爲可矜艱辛辧納之精穀盡歸賑資麤荒等棄之空殼勒給還戶歉歲失農專由於此明年考察之政一視還賑俾無偏重偏輕之意請另飭分付允之
정조 22년 · 강
命肅川府筒畓壯營更勿句管土地令本道便民決給重推定州牧使吳毅常
정조 22년 · 목
刑曹啓言頃因肅川民人等筒畓稱冤事擊錚捧供判府內令道臣詳査事狀報來後草記稟處事